Document ID: 32001D0852

Kommissionens afgørelse
af 19. november 2001
om vedtagelse af Fællesskabets afgørelser om indførsel i henhold til Rådets forordning (EØF) nr. 2455/92 om udførsel og indførsel af visse farlige kemikalier og om ændring af afgørelse 2000/657/EF
(meddelt under nummer K(2001) 3376)
(EØS-relevant tekst)
(2001/852/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2455/92 af 23. juli 1992 om udførsel og indførsel af visse farlige kemikalier(1), senest ændret ved Kommissionens forordning (EF) nr. 2247/98(2), særlig artikel 5, stk. 2, og
ud fra følgende betragtninger:
(1) Ifølge forordning (EØF) nr. 2455/92 skal Kommissionen for alle kemikalier, der er omfattet af proceduren med forudgående informeret samtykke (PIC), træffe afgørelse om, hvorvidt indførsel i Fællesskabet af hvert enkelt kemikalie er tilladt, forbudt eller underkastet restriktioner.
(2) De Forenede Nationers Miljøprogram (UNEP) og Levnedsmiddel- og Landbrugsorganisation (FAO) er blevet udpeget til at udføre sekretariatsopgaverne i forbindelse med gennemførelsen af den midlertidige PIC-procedure, der blev indført ved slutakten fra de befuldmægtigedes konference om Rotterdam-konventionen om proceduren med forudgående informeret samtykke (PIC) for visse farlige kemikalier og pesticider i international handel, som blev underskrevet den 10. september 1998, navnlig resolutionen om midlertidige ordninger.
(3) Der er tilføjet to kemikalier (ethylendichlorid og ethylenoxid) til den midlertidige PIC-procedure som pesticider, som Kommissionen har modtaget oplysninger om fra det midlertidige sekretariat i form af vejledende dokumenter om beslutningstagning.
(4) Kommissionen, der handler som fælles udpeget myndighed, er forpligtet til at videresende afgørelser om kemikalier til sekretariatet for den midlertidige PIC-procedure på vegne af Det Europæiske Fællesskab og dets medlemsstater.
(5) Det midlertidige sekretariat har anmodet deltagerne i PIC-proceduren om at anvende den særlige formular for svar fra importlandet ved rapporteringen om deres beslutninger om indførsel.
(6) Kommissionen er forpligtet til, når det er praktisk muligt, at anvende eksisterende fællesskabsprocedurer og at sørge for, at svarene ikke strider mod gældende fællesskabsforskrifter. I givet fald skal den dog også tage hensyn til medlemsstaternes forbud eller alvorlige restriktioner, som Fællesskabet endnu ikke har truffet afgørelse om.
(7) Stofferne ethylendichlorid og ethylenoxid er forbudt eller underkastet strenge restriktioner på fællesskabsniveau, navnlig i kraft af Rådets direktiv 79/117/EØF af 21. december 1978 om forbud mod markedsføring og anvendelse af plantebeskyttelsesmidler indeholdende visse virksomme stoffer(3), senest ændret ved akten vedrørende Østrigs, Finlands og Sveriges tiltrædelse. Der bør derfor træffes en endelig afgørelse om indførsel af disse stoffer.
(8) Stofferne lindan og parathion (ethylparathion) er omfattet af fællesskabsforskrifter, navnlig Rådets direktiv 91/414/EØF af 15. juli 1991 om markedsføring af plantebeskyttelsesmidler(4), senest ændret ved Kommissionens direktiv 2001/49/EF(5), og Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(6), der begge indeholder bestemmelser om en overgangsperiode, hvor medlemsstaterne må træffe nationale beslutninger om stoffer og produkter, der falder inden for deres beføjelsesområder, så længe der ikke er truffet nogen fællesskabsafgørelse.
(9) Med Kommissionens beslutning 2000/801/EF af 20. december 2000 om afvisning af at optage lindan i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof(7) og Kommissionens beslutning 2001/520/EF af 9. juli 2001 om afvisning af at indsætte parathion i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof(8) er disse stoffer nu blevet udelukket fra bilag I til direktiv 91/414/EF, og godkendelser af plantebeskyttelsesmidler, der indeholder disse stoffer, er derfor blevet tilbagekaldt. De er dog også omfattet af fællesskabsprogrammet for evaluering af eksisterende stoffer i direktiv 98/8/EF, og det skønnes, at der først kan træffes en endelig afgørelse i 2008, når evalueringen af anvendelsesmulighederne som biocid vil være afsluttet.
(10) Importbeslutningerne for pesticidformuleringerne lindan og parathion (ethylparathion) i Kommissionens afgørelse 2000/657/EF(9), som blev forelagt som midlertidige beslutninger i afventning af Fællesskabets afgørelse, bør derfor ændres i overensstemmelse hermed.
(11) De i denne afgørelse fastsatte foranstaltninger er i overensstemmelse med udtalelse fra det udvalg, der er nedsat ved artikel 29 i Rådets direktiv 67/548/EØF(10) -
TRUFFET FØLGENDE AFGØRELSE:
Artikel 1
De endelige beslutninger om indførsel af de kemiske stoffer ethylendichlorid og ethylenoxid, jf. svarformularerne for importlandet i bilag I, vedtages hermed.
Artikel 2
Bilaget til afgørelse 2000/657/EF affattes i overensstemmelse med bilag II til denne afgørelse.
Udfærdiget i Bruxelles, den 19. november 2001.

Labels: 20
3
1
6